

 **Gradsko vijeće**

KLASA: 330-01/14-01/01

URBROJ: 2186/18-02/1-14-1

Ludbreg, 10. srpnja 2014. g.

 Na temelju članka 10. Zakona o trgovini (“Narodne novine” br. 87/08,116/08,76/09 – Odluka ustavnog suda republike Hrvatske, 114/11, 68/13 i 30/14), članka 49. do 57. Odluke o komunalnom redu Grada Ludbrega (“Službeni vjesnik Varaždinske Županije“. br. 16/08) i članka 33. Statuta Grada Ludbrega (»Službeni vjesnik Varaždinske Županije«, br. 23/09., 17/13., 40/13-pročišćeni tekst), Gradsko vijeće Grada Ludbrega na 9. sjednici, održanoj 10. srpnja 2014. godine, donosi

**O D L U K U**

**o određivanju uvjeta i mjesta prodaje**

**izvan prodavaonica na području Grada Ludbrega**

**OPĆE ODREDBE**

Članak 1.

Ovom Odlukom određuju se:

* uvjeti i načini prodaje robe i/ili usluga izvan prodavaonica na području Grada Ludbrega (u daljnjem tekstu: Grad),
* mjesta na području Grada na kojima se može obavljati trgovina na malo izvan prodavaonica,
* vanjski izgled prodajnih objekata za trgovina na malo izvan prodavaonica,
* uvjeti za obavljanje pokretne trgovine,
* pravo korištenja javne površine za obavljanje trgovine na malo izvan prodavaonica.

**NAČIN PRODAJE NA MALO IZVAN PRODAVAONICA**

Članak 2.

 U smislu ove Odluke trgovina na malo izvan prodavaonica može se na području Grada obavljati:

* prigodnu prodaju (prodaja na sajmovima, priredbama, izložbama i sl.),
* na štandovima i klupama izvan tržnica na malo,
* putem kioska,
* prodajom putem automata,
* prodaja putem pokretnih prodavaonica.

 Prodaju robe izvan prodavaonice mogu obavljati pravne i fizičke osobe te obiteljska poljoprivredna gospodarstva (u daljnjem tekstu: OPG) koja su registrirana, odnosno imaju u skladu sa zakonskim i drugim propisima odobrenje za obavljanje djelatnosti trgovine, koji se prema posebnim propisima mogu prodavati na otvorenim prostorima , a imaju važeće rješenje o korištenju površine za prodaju odnosno važeći Ugovor o zakupu javne površine na kojoj se obavlja prodaja.

Članak 3.

 Prigodnom prodajom smatra se prodaja organizirana u sklopu održavanja sajmova, izložbi i drugih javnih društvenih,vjerskih, turističkih i gospodarskih manifestacija.

 Na temelju zahtjeva organizatora održavanja sajmova, izložbi i drugih javnih društvenih, vjerskih, turističkih i gospodarskih manifestacija, odlukom gradonačelnika Grada utvrđuju se lokacije i dozvoljava se prigodna prodaja pod uvjetima koji se utvrđuju za svaku pojedinu manifestaciju.

Članak 4.

 Prigodna prodaja u pravilu se može organizirati na javnim površinama te na zemljištu i u objektima u vlasništvu Grada.

 Detaljnije određenje mjesta prodaje utvrđuje Upravni odjel rješenjem o korištenju javne površine ili odgovarajućim ugovorom.

Članak 5.

 Iznimno od odredbe stavka 1. prethodnog članka, prigodna prodaja može se organizirati i na zemljištu ili u prostorima u vlasništvu trgovačkih društava i drugih ustanova, ukoliko je javna površina odnosno zemljište ili prostor u vlasništvu Grada neadekvatan ili nedostatan za organizaciju manifestacije u okviru koje bi se odvijala prigodna prodaja.

 Za prigodnu prodaju na zemljištu i u prostorima iz prethodnog stavka ovoga članka organizator je u obvezi ishoditi odobrenje Upravnog odjela uz predočenje ugovora o reguliranju obveza s vlasnikom prostora.

Članak 6.

 Prodaja na štandovima i klupama dozvoljena je isključivo na javnim površinama ili površinama u vlasništvu Grada.

 Pod prodajom na štandovima i klupama u smislu ovog članka podrazumijeva se prodaja čestitaka, božićnog nakita, prodaja božićnih jelki, prodaja na štandovima povodom vjerskih proslava (proštenja), prodaja cvijeća i cvjetnih aranžmana, poljoprivrednih proizvoda, svijeća povodom Dana svih svetih, te druga slična prodaja.

 Mjesto prodaje pobliže određuje Upravni odjel rješenjem o korištenju javne površine ili odgovarajućim ugovorom.

Članak 7.

 Iznimno od odredbe čl. 6. st. 1. ove Odluke, prodaja robe na štandovima i klupama izvan tržnica na malo, prodaja putem kioska, prodaja putem automata, prigodna prodaja i pokretna prodaja na površinama koje nisu javne, a imaju neposredan pristup s javno prometne površine može se obavljati samo na mjestima za koje je nadležni Upravni odjel izdao odgovarajuće rješenje.

Članak 8.

 Javne površine koje se koriste za prodaju na otvorenom putem kioska daju se temeljem javnog natječaja.

Članak 9.

 Pod prodajom putem automata smatra se prodaja hrane i ostalih proizvoda koji nisu namijenjeni hrani u originalnom pakiranju (npr. sendvič automati, automati za sladoled, mlijekomati, automati za cigarete i sl.)

 Prodaja putem automata može se obavljati na javnoj površini, na zemljištu i u prostorima u vlasništvu Grada, trgovačkih društava i drugih ustanova kao i na zemljištu i u prostorima u privatnom vlasništvu.

 Prodaja putem automata ima karakter stalne prodaje u smislu ove Odluke.

Članak 10.

 Prodajno mjesto za prodaju putem automata koje je na javnoj površini ili je na zemljištu ili u prostoru Grada pobliže određuje Upravni odjel rješenjem o korištenju javne površine ili odgovarajućim ugovorom.

Članak 11.

 Pod prodajom putem pokretnih prodavaonica smatra se prodaja mješovite robe i drugih proizvoda iz posebno prilagođenih vozila, a u skladu s odredbama posebnih propisa.

 Pokretna prodaja dozvoljena je na javno-prometnim površinama prema prostornim mogućnostima, uvjetima sigurnosti prometa, temeljem rješenja nadležnog tijela, a Upravni odjel zadržava pravo ocjene svakog konkretnog zahtjeva.

 Pokretnu prodaju na području Grada mogu obavljati pravne i fizičke osobe te OPG-i koji su registrirani za obavljanje djelatnosti trgovine, i to isključivo na javnoj površini pogodnoj za zaustavljanje vozila.

Članak 12.

 Svako zadržavanje vozila kojim se obavlja prodaja dulje od 15 minuta na jednom mjestu ne predstavlja pokretnu prodaju te ista nije dozvoljena.

 Kretanje i zaustavljanje vozila za pokretnu prodaju mora se odvijati tako da ne ometa promet na javno – prometnim površinama, ne ugrožava sigurnost kupaca, prolaznika i drugih sudionika u prometu.

 Pokretna prodaja nije dozvoljena na cestama na kojima nije moguće zaustaviti vozilo bez opasnosti za sigurnost prometa u kupaca i drugih sudionika u prometu, raskrižjima, željezničko-cestovnim prijelazima, prilazima i priključcima na javnu cestu, biciklističkim stazama i trakama, na mjestima gdje se zaustavljanjem vozila zaklanja preglednost prometnih znakova i smjerokaza kao i na zelenim površinama, parkovima i dječjim igralištima.

Članak 13.

 Zahtjev za izdavanje rješenja, osim iz čl. 2. st. 1 točka 5. ove Odluke, podnosi se nadležnom Upravnom odjelu i mora sadržavati:

* naziv, odnosno ime i prezime, adresu te OIB pravne ili fizičke osobe, obrta ili OPG-a registriranog za obavljanje djelatnosti trgovine
* podatke o robi koju će prodavati i način na koji će je prodavati,
* podatke o mjestu i površini na kojoj će prodavati i koju će zauzeti,
* vremensko razdoblje u kojem će se odvijati prodaja,
* te priložiti ispravu nadležnog tijela kojom dokazuje da je registriran za obavljanje djelatnosti trgovine

Članak 14.

 Po zahtjevu iz članka 13. nadležni upravni odjel donosi rješenje za prodaju robe izvan prodavaonica, koje sadrži osobito slijedeće:

* naziv, odnosno ime i prezime, adresu te OIB pravne ili fizičke osobe, obrta ili OPG-a registriranog za obavljanje djelatnosti trgovine,
* mjesto i površinu na kojoj se prodaje roba,
* način prodaje i vrstu robe,
* uvjeti postave prodajnog objekta,
* vrijeme trajanja odobrenja (početak i završetak trajanja odobrenja)
* utvrđivanje obveze čišćenja javne površine.

 Rješenjem iz stavka 1. ovog članka ujedno se određuje visina naknade za korištenje javne površine ili površine u vlasništvu Grada sukladno Odluci o upravljanju nekretninama u vlasništvu Grada Ludbrega, te način plaćanja.

Članak 15.

 Zahtjev za izdavanje rješenja kojim se dozvoljava pokretna prodaja robe na javno – prometnim površinama, podnosi se nadležnom Upravnom odjelu i mora sadržavati:

* naziv, odnosno ime i prezime, adresu te OIB pravne ili fizičke osobe, obrta ili OPG-a registriranog za obavljanje djelatnosti trgovine,
* registarsku oznaku vozila ili više njih iz kojih će se vršiti prodaja,
* vrstu robe koju će prodavati,
* područje Grada na kojem će se vršiti pokretna prodaja,
* vrijeme u kojem će se vršiti pokretna prodaja,
* točan popis lokacija i vrijeme zaustavljanja vozila za prodaju,
* te priložiti ispravu nadležnog tijela kojom dokazuje da je registriran za obavljanje djelatnosti trgovine.

 Po zahtjevu iz stavka 1. ovog članka nadležni upravni odjel donosi rješenje za prodaju robe na javno – prometnim površinama Grada koje sadrži osobito slijedeće:

* naziv, odnosno ime i prezime, adresu te OIB pravne ili fizičke osobe, obrta ili OPG-a registriranog za obavljanje djelatnosti trgovine,
* registarsku oznaku vozila ili više njih iz kojih će se vršiti prodaja,
* vrstu robe koju će prodavati,
* vrijeme u kojem će se vršiti pokretna prodaja,
* točan popis lokacija i vrijeme zaustavljanja vozila za prodaju

 Rješenjem iz stavka 2. ovog članka ujedno se određuje visina naknade za pokretnu prodaju robe te način plaćanja.

 Rješenje mora biti u vozilu cijelo vrijeme obavljanja prodaje u pokretu te se isto mora pokazati na zahtjev ovlaštenih osoba Grada.

Članak 16.

 Prodajni objekti putem kojih se prodaje roba moraju biti uredni te usklađeni izgledom s okolnim objektima, odnosno prostorom u koji su smješteni.

Članak 17.

 Rješenje iz čl. 14. st.1. i čl. 15. st. 2. ove Odluke neće se izdati, odnosno zahtjev za izdavanje rješenje će se odbiti ukoliko podnositelj zahtjeva ima nepodmirenih dugovanja prema Gradu po bilo kojoj osnovi.

**NADZOR I PREKRŠAJNE ODREDBE**

Članak 18.

 Nadzor nad provedbom odredaba ove Odluke obavljaju nadležne inspekcije, a nadzor u dijelu Odluke koja se odnosi na komunalni red te korištenje javnih površina obavlja komunalno i prometno redarstvo Grada Ludbrega, dok nadzor u dijelu prometnih propisa obavlja prometna policija.

Članak 19.

 Prodajni objekti koji su postavljeni ili obavljaju prodaju protivno ovoj Odluci ukloniti će se rješenjem komunalnog redarstva.

Članak 20.

 Prodajni objekti koji su postavljeni ili vrše prodaju protivno ovoj odluci ukloniti će se rješenjem komunalnog redarstva.

 Novčanom kaznom u iznosu od 5.000,00 kuna kaznit će se za prekršaj pravna osoba te OPG, ako:

1. ne postupi u skladu s odredbama članka 7. ove Odluke,

2. ne postupi u skladu s odredbama članka 11. ove Odluke,

3. ne postupi u skladu s odredbama članka 12. ove Odluke,

4. ne postupi u skladu s odredbama članka 13. ove Odluke,

5. ne postupi u skladu s odredbama članka 14. ove Odluke,

6. ne postupi u skladu s odredbama članka 15. ove Odluke,

7. ne postupi u skladu s odredbama članka 16. ove Odluke,

 Za prekršaj iz stavka 1.ovog članka kaznit će se fizička osoba i odgovorna osoba u pravnoj osobi te OPG-u novčanom kaznom u iznosu 2.000,00 kuna.

**PRIJELAZNE I ZAVRŠNE ODREDBE**

Članak 21.

 Ova Odluka stupa na snagu prvog dana od dana objave u „Službenom vjesniku Varaždinske županije“.

 **PREDSJEDNICA**

 **GRADSKOG VIJEĆA**

 Božica Makar